‘Ons weet wat is fout, maar het nie geld nie’ | News24
‘Ons weet wat is fout, maar het nie geld nie’
=Frans Swanepoel, oudstadsraadslid van Despatch, by ’n stukkende, geblokkeerde drein in Versoeningsweg tussen Daleview en Reservoir Hills, Despatch . Foto: Theo jeptHa
Die vloedskade wat op Despatch aangerig is, was die gevolg van dreins wat verstop het omdat dit nie behoorlik onderhou was nie, het Frans Swanepoel, ’n voormalige stadsraadslid van die dorp, gesê.
Dit veroorsaak dat nie slegs die inwoners se lewens deur die vloedwater bedreig word nie, maar baie van hulle se gesondheid ook weens rou riool wat in strate en slote afvloei.
“Rou riool is ’n ontsettende probleem, nie net vir die inwoners van veral Daleview en Reservoir Hills nie, maar ook vir die amptenare wat die stryd met die verstopte riool- en stormwaterstelsels die hoof moet bied, want dit is vir baie jare swak onderhou.
“Die mense van die twee woonbuurte moet gereeld deur die gemors in die rivier loop en dit inasem, terwyl die grond om hul huise muf is wat tot siektes soos tering kan lei. Sondag (gister) is dit twee weke ná die oorstromings, maar die dreins is nog steeds toe.
“Ek kan nie verstaan hoe die stadsraad dit oor hul harte kan kry dat die mense in sulke onhigiëniese toestande moet bly nie. Hoe kan ’n mens gesond bly in sulke omstandighede?” het Swanepoel gevra.
“Hier en daar is daar aan die dreins gevroetel, maar dit gaan miljoene rande kos om die stormwater-afvoerstelsels weer in ’n ordentlik werkende toestand te kry,” het hy gesê.
Volgens hom is die grond en vullis in die pype seker al so hard soos sement.
Hy het gaan wys hoe die stortreën van die hoërliggende woonbuurte Reservoir Hills en Daleview die strate afgestroom het tot waar dit laer in die dorp deur sementheinings gebars en heuphoogte deur baie huise gespoel het. Die vloedpad is nog duidelik sigbaar al langs Voortrekkerstraat af tot onder in Hoofstraat, van waar dit koers gekry het tot dit uiteindelik die Superspar bereik het.
Vloedwater het dié winkel in Rabiestraat kort ná 02:00 daardie oggend oorstroom.
Volgens Paul Barnes, die eienaar, was dit die derde keer in vier jaar dat die winkel oorspoel is en dat sy skade hierdie keer sowat R700 000 beloop het.
“Die amptenare van die munisipaliteit het egter aan my gesê hulle weet wat fout is, maar dat hulle nie die geld het om dit reg te maak nie.”
In Langstraat in Reservoir Hills het van die inwoners sinkplate voor hul stoepe opgerig om te keer dat die vuil water nie deur hul huise vloei nie.
Die stank in Kruisstraat is ook byna ondraaglik omdat riool nie kan wegvloei nie.
Die munisipaliteit is besig om ’n nuwe rioolstelsel tussen Daleview en Reservoir Hills aan te lê, maar dit gaan nog etlike maande neem om te voltooi